KTB ส่งโปรพร้อมเพย์ รับดอกเบี้ยสูงสุด1.15%
KTB ส่งโปร “พร้อมเพย์ ดีดี๊ดี ฟรี x3” รับดอกเบี้ยสูงสุด 1.15% ต่อปี ฟรีค่าธรรมเนียมการโอนเงิน และฟรี SMS Alert นาน 6 เดือน 
23 เม.ย. 2560

นายทรงพล ชีวะปัญญาโรจน์ รองกรรมการผู้จัดการใหญ่ สายงานบริหารจัดการทางการเงินเพื่อธุรกิจ ธนาคารกรุงไทย จำกัด (มหาขน) หรือ KTB เปิดเผยถึงยอดการลงทะเบียนกรุงไทย พร้อมเพย์ ผ่าน 3 ช่องทางของธนาคาร ได้แก่ ATM บริการ KTB netbank และสาขาว่า ขณะนี้มียอดกว่า 3 .6 ล้านราย และคาดว่าจะมีผู้ลงทะเบียนประมาณ 5 ล้านรายภายในสิ้นปีนี้ เนื่องจากประชาชนเริ่มคุ้นเคย รวมทั้งเห็นถึงความสะดวกสบาย และเพื่อส่งเสริมให้ประชาชนลงทะเบียนและใช้บริการอย่างต่อเนื่อง ธนาคารได้จัดแคมเปญพร้อมเพย์ ดีดี๊ดี ฟรี x3 ถึงกลางปีนี้
โดยผู้ลงทะเบียนกรุงไทย พร้อมเพย์ จะได้รับดอกเบี้ยออมทรัพย์พิเศษเพิ่ม 0.50% ต่อปี เป็นอัตรา 1% ต่อปี เมื่อทำรายการโอนเงินในระบบพร้อมเพย์ไปยังบุคคลอื่นอย่างน้อย 1 รายการ ในระยะเวลา 6 เดือน นับจากวันที่สมัคร และรับดอกเบี้ยเพิ่มอีก 0.15% ต่อปี เป็นอัตรา 1.15 % ต่อปี เมื่อโอนเงินไปยังบุคคลอื่น หรือรับโอนเงินจากบุคคลอื่นภายในธนาคารเดียวกัน 10 รายการต่อเดือน จนถึง 14 กรกฎาคมนี้ ฟรีค่าบริการนาน 6 เดือน เมื่อสมัครใช้บริการ SMS Alert และชำระค่าบริการเดือนแรก และฟรีค่าธรรมเนียมโอนเงินทุกวงเงินทั่วประเทศ เมื่อโอนไปยังผู้ใช้กรุงไทย พร้อมเพย์ จนถึง 30 มิถุนายนนี้
ทั้งนี้หลังจากที่ทุกธนาคารได้ออกแคมเปญ เพื่อสร้างการรับรู้เกี่ยวกับบริการพร้อมเพย์ ทำให้ประชาชนสนใจใช้บริการมากขึ้น เพราะประหยัดค่าธรรมเนียมการโอนเงิน โดยโอนไม่ถึง 5,000 บาท ไม่ต้องเสียค่าธรรมเนียม รวมทั้งมีมาตรฐานความปลอดภัยระดับสากล อย่างไรก็ตาม ในการโอนเงินพร้อมเพย์ จะต้องโอนด้วยหมายเลขบัตรประชาชน และหมายเลขโทรศัพท์มือถือเท่านั้น ที่สำคัญก่อนโอนเงินทุกครั้งต้องตรวจสอบชื่อผู้รับโอน และหากโอนผิดบัญชีให้เก็บหลักฐานการโอน และรีบแจ้งกับธนาคารผู้โอนเพื่อตรวจสอบ